1.  ปัจจัยความเสี่ยง

1.1 ปัจจัยความเสี่ยงจากความผันผวนของราคาวัตถุดิบ

ราคาวัตถุดิบยังคงเป็นปัจจัยสำคัญในการควบคุมต้นทุนการผลิตแบตเตอรี่ โดยเฉพาะอย่างยิ่งราคา
ตะกั่วและราคาพลาสติก ซึ่งเป็นส่วนประกอบสำคัญในการผลิตแบตเตอรี่
โดยต้นทุนของตะกั่วและพลาสติกคิดเป็นประมาณร้อยละ 80-90 ของต้นทุนการผลิตรวม
สำหรับการจัดซื้อตะกั่วนั้น ผู้ขายจะยืนยันราคาในการสั่งซื้อล่วงหน้า 1 เดือนก่อนส่งของ
โดยราคาจะอ้างอิงจากตลาด London Metal Exchange
นอกจากนี้ราคาของตะกั่วยังอ้างอิงกับราคาของน้ำมันในตลาดโลกซึ่งเพิ่มขึ้นมาโดยตลอด ตั้งแต่ปี
2546 เป็นต้นมาจนถึง 2552 ราคาตะกั่วบริสุทธิ์ผันผวนมาโดยตลอด
โดยราคาตะกั่วในช่วงเดือนมกราคมและเดือนกุมภาพันธ์ 2552 อยู่ในระดับราคา 1,100
เหรียญต่อตัน ซึ่งเป็นระดับที่เริ่มปรับขึ้นจากเดือนธันวาคม ปี 2551 ที่มีระดับราคาอยู่ที่ 964
เหรียญต่อตัน หลังจากนั้นราคาตะกั่วเริ่มปรับตัวเพิ่มขึ้นเป็นลำดับจากเดือนมีนาคมที่ระดับ 1,230
เหรียญต่อตัน จนถึง 2,300 เหรียญต่อตันในเดือนธันวาคม 2552
ส่งผลให้ต้นทุนการผลิตปรับตัวสูงขึ้นด้วยเช่นกัน
ทำให้บริษัทต้องปรับราคาสินค้าเพื่อชดเชยกับราคาตะกั่วที่ปรับตัวสูงขึ้น ทั้งนี้ราคาตะกั่วโดยเฉลี่ยในปี
2552 อยู่ที่ระดับ 1,717 เหรียญต่อตันซึ่งลดลงเมื่อเทียบกับปีที่ผ่านมา ซึ่งโดยเฉลี่ยอยู่ที่ระดับ
2,089 เหรียญต่อตัน
อย่างไรก็ตามบริษัทฯได้การกระจายความเสี่ยงโดยการควบคุมการจัดเก็บสต็อกตะกั่ว
และทำสัญญาซื้อขายเพียงระยะสั้นกับผู้ขายหลายราย

1.2 ปัจจัยความเสี่ยงจากการพึ่งพิงบริษัทร่วมทุน

ความเสี่ยงจากการพึ่งพิงความสามารถของบริษัทร่วมทุน จำแนกเป็น 2 ด้านหลักๆ ได้แก่
ด้านเทคโนโลยี และด้านการตลาด

บริษัทฯ ได้รับการถ่ายทอดการใช้เทคโนโลยีการผลิตจากบริษัท จีเอส ยัวซ่า อินเตอร์เนชั่นแนล
จำกัด (บริษัทร่วมทุน)
โดยมีสัญญาให้ความช่วยเหลือด้านเทคนิคการผลิตแบตเตอรี่และการพัฒนาผลิตภัณฑ์
โดยมีสัญญาเป็นรายปี โดยถ้าไม่มีการแก้ไขส่วนหนึ่งส่วนใดในสัญญา
ให้ถือว่าสัญญาจะได้รับการต่ออายุสัญญาโดยอัตโนมัติรายปีต่อปี
และในการดำเนินงานที่ผ่านมาบริษัทฯได้มีการจ่ายค่าตอบแทนในรูปค่าลิขสิทธิ์มาโดยตลอด
(โดยมีการคำนวณค่าลิขสิทธิ์เป็นรายลูกที่ผลิตสำหรับแบตเตอรี่ชนิดพื้นฐานทุกชนิดและทุกเครื่องหมายการค้า
และคิดเป็นร้อยละจากยอดขายสำหรับแบตเตอรี่ชนิดไม่ต้องมีการดูแลรักษา (Maintenance Free)
ทุกชนิด ทั้งนี้บริษัทได้รับการต่อสัญญามาตลอดจากบริษัท จีเอส ยัวซ่า อินเตอร์เนชั่นแนล จำกัด
ประเทศญี่ปุ่นเป็นระยะเวลากว่า 46 ปีที่ผ่านมา ความเสี่ยงที่จะถูกยกเลิก สัญญาจึงเป็นไปได้น้อย

ด้านตลาดต่างประเทศ บริษัทฯ ดำเนินการจำหน่ายแบตเตอรี่ภายใต้เครื่องหมายการค้า "YUCON"
"THUNDERLITE" โดยผ่านการวางแผนการจำหน่ายของบริษัทฯ เองโดยอิสระ
ส่วนการจำหน่ายสินค้าภายใต้เครื่องหมายการค้า "YUASA" ในต่างประเทศนั้นบริษัทฯ
สามารถกระทำได้โดยตรงภายในอาณาเขตที่ได้รับมอบหมายจากบริษัท จีเอส ยัวซ่า
อินเตอร์เนชั่นแนล จำกัด อันได้แก่ ประเทศกัมพูชา ลาว และพม่า นอกเหนือจากพื้นที่ดังกล่าวแล้ว
บริษัทฯ จะต้องได้รับความเห็นชอบจากบริษัท จีเอส ยัวซ่า อินเตอร์เนชั่นแนล จำกัด
เพื่อไม่ให้เกิดความขัดแย้งกับการจำหน่ายจากบริษัทในเครือ "YUASA" จากประเทศอื่นๆ
ทั้งนี้บริษัทฯ
ยังมีนโยบายเน้นการทำตลาดแบตเตอรี่ในตลาดต่างประเทศภายใต้เครื่องหมายการค้าของบริษัทฯเอง
อันได้แก่ "YUCON" และ "THUNDERLITE" เพิ่มขึ้น ในปี 2552
บริษัทมีการส่งออกสินค้าโดยผ่านบริษัท จีเอส ยัวซ่า อินเตอร์เนชั่นแนล จำกัด
และบริษัทในเครือเป็นเงินรวม 12.28 ล้านบาทหรือคิดเป็นประมาณร้อยละ 6.19
ของยอดส่งออกทั้งหมด หรือคิดเป็นร้อยละ 0.80 ของรายได้จากการขายทั้งหมดของบริษัท

1.3 ปัจจัยความเสี่ยงจากการพึ่งพิงลูกค้าน้อยราย

ยอดขายแบตเตอรี่รถยนต์สำหรับตลาดรถใหม่ (OEM) บริษัทมีการจำหน่ายให้แก่ลูกค้า 2
รายคิดเป็นปริมาณร้อยละ 96.49 และ 3.32
จากยอดขายแบตเตอรี่รถยนต์สำหรับตลาดรถใหม่ทั้งหมด
ทั้งนี้บริษัทฯมีนโยบายที่จะผลิตแบตเตอรี่ให้แก่ลูกค้าเป็นบางราย เพื่อเป็นโฆษณาบริษัทในทางอ้อม
ขณะเดียวกันลูกค้าซึ่งเป็นผู้ผลิตรถยนต์เองก็ต้องการแบตเตอรี่ที่คุณภาพสูงเชื่อถือได้
ราคายุติธรรมและเป็นที่ยอมรับโดยทั่วไป
จากความสัมพันธ์ที่มีกันมายาวนานของบริษัทร่วมทุนประเทศญี่ปุ่นและบริษัทแม่ของลูกค้า
อีกทั้งความสัมพันธ์อันดีของบริษัทฯ กับลูกค้าเอง ดังนั้นการที่ลูกค้าทั้ง 2
รายจะยกเลิกการสั่งซื้อจากบริษัทฯจึงมีความเป็นไปได้น้อย

สำหรับแบตเตอรี่รถจักรยานยนต์สำหรับตลาดรถใหม่ (OEM) บริษัท
มีการจำหน่ายให้ลูกค้ารายหนึ่งคิดเป็นร้อยละ 94.42
จากยอดขายแบตเตอรี่รถจักรยานยนต์สำหรับตลาดรถใหม่ทั้งหมด
การพึ่งพิงลูกค้าน้อยรายในตลาดแบตเตอรี่รถจักรยานยนต์เนื่องจากลูกค้าเป็นผู้นำในตลาดรถจักรยานยนต์สามารถครองส่วนแบ่งตลาดรถจักรยานยนต์ได้สูงในระดับร้อยละ
70-75
จากการเป็นบริษัทคู่ค้าที่ทำธุรกิจกันมานานตั้งแต่ลูกค้าเริ่มก่อตั้งโรงงานผลิตในประเทศไทยประกอบกับราคาที่จำหน่ายให้ลูกค้าถือเป็นราคาตลาดที่ยุติธรรมและความสัมพันธ์อันดีระหว่างบริษัทร่วมทุนประเทศญี่ปุ่น
รวมถึงเทคโนโลยีในการผลิตแบตเตอรี่ทำให้โอกาสที่ลูกค้าจะยกเลิกการสั่งซื้อแบตเตอรี่จากบริษัทฯมีความเป็นไปได้น้อย

1.4 ปัจจัยความเสี่ยงจากการเข้ามาแข่งขันของผู้ประกอบการรายใหม่

เนื่องจากธุรกิจแบตเตอรี่รถยนต์ เป็นธุรกิจที่ไม่มีความซับซ้อน
มีความเป็นไปได้ที่ผู้ประกอบการรายใหม่จะเข้ามา แย่งส่วนแบ่งตลาด
อย่างไรก็ตามในปัจจุบันผลิตภัณฑ์ของบริษัทฯได้รับการยอมรับจากลูกค้าทั้งตลาด OEM (ตลาดรถใหม่)
และ REM (ตลาดทดแทน) ว่าเป็นผลิตภัณฑ์ที่มีคุณภาพสูง
จึงเป็นการยากที่ผู้ประกอบการรายใหม่จะเข้ามาแย่งลูกค้าในตลาดเดียวกันได้ ทั้งนี้บริษัทฯ
ได้เตรียมมาตรการรองรับการแข่งขันที่สูงขึ้น โดยการปรับปรุงเทคโนโลยีการผลิตให้ทันสมัยอยู่เสมอ
และมีต้นทุนการผลิตที่ต่ำเพื่อสนองความต้องการของลูกค้า
และยังรักษาความสัมพันธ์กับผู้จำหน่ายวัตถุดิบ ทำสัญญาการค้ากับผู้ว่าจ้างผลิตบางราย
และรักษาความสัมพันธ์อันดีกับลูกค้าปัจจุบัน
และหาช่องทางการจำหน่ายผลิตภัณฑ์ใหม่ผ่านร้านค้ารูปแบบ Modern Trade
รวมทั้งเพิ่มความยืดหยุ่นในการผลิต
เพื่อให้สามารถรองรับและตอบสนองความต้องการของลูกค้าได้อย่างสม่ำเสมอ

1.5 ปัจจัยความเสี่ยงจากการพึ่งพิงวัตถุดิบจากผู้จำหน่ายน้อยราย

ในปี 2552 บริษัทมีการสั่งซื้อตะกั่วบริสุทธิ์เป็นมูลค่า 309.57 ล้านบาทหรือคิดเป็นร้อยละ 37.48
ของมูลค่าการสั่งซื้อวัตถุดิบทั้งหมด และมีการสั่งซื้อตะกั่วผสมพลวงเป็นมูลค่า 283.35
ล้านบาทหรือคิดเป็นร้อยละ 34.31 ของมูลค่าการสั่งซื้อวัตถุดิบทั้งหมด
โดยการสั่งซื้อตะกั่วทั้งสองชนิดนั้นไม่จำเป็นต้องผูกขาดกับผู้จำหน่ายแต่ละราย
แต่จะพิจารณาจากส่วนลดของค่าธรรมเนียมที่ผู้จำหน่ายแต่ละรายเสนอให้ดีที่สุดเป็นเกณฑ์
เนื่องจากราคาขายของตะกั่วจะปรับขึ้นลงตามตลาดโลก (ตะกั่วเป็นสินค้า Commodity ชนิดหนึ่ง)

1.6 ปัจจัยความเสี่ยงจากการสั่งซื้อสินค้าและวัตถุดิบจากบริษัทร่วมทุน

รายการสั่งซื้อสินค้าและวัตถุดิบจากบริษัทร่วมทุนเป็นการสั่งซื้อโดยนำเข้าจากต่างประเทศปี 2552
มีรายการดังนี้

1) วัตถุดิบ

มีมูลค่าการสั่งซื้อประมาณ 6.58 ล้านบาทจากยอดสั่งซื้อวัตถุดิบทั้งสิ้น 826.07
ล้านบาทหรือคิดเป็นร้อยละ 0.80 ของมูลค่าการสั่งซื้อวัตถุดิบทั้งสิ้น โดยวัตถุดิบที่สั่งซื้อส่วนใหญ่
เป็นสารเคมีเพื่อการผลิต โดยสารเคมีที่นำเข้าถือเป็นสูตรเฉพาะของบริษัท จีเอส ยัวซ่า
อินเตอร์เนชั่นแนล จำกัด ประเทศญี่ปุ่น ซึ่งถือเป็นส่วนหนึ่งที่ทำให้คุณภาพแบตเตอรี่ของบริษัทฯ
มีคุณภาพสูง
และปัจจุบันต้องใช้ในการผลิตผลิตภัณฑ์ใหม่โดยเฉพาะในระยะเริ่มดำเนินการผลิตหากซื้อจากผู้จำหน่ายสารเคมี
รายอื่นนั้นอาจจะมีราคาสูงกว่าที่สั่งซื้อจากบริษัท จีเอส ยัวซ่า อินเตอร์เนชั่นแนล จำกัด
ประเทศญี่ปุ่น
เนื่องจากปริมาณการสั่งซื้อจำนวนน้อยอย่างไรก็ดีในขั้นตอนต่อไปบริษัทฯสามารถจะสั่งซื้อสารเคมีจากผู้จำหน่ายรายอื่นที่มีคุณภาพดีเทียบเท่าและมีประสิทธิภาพทดแทนได้

2) แบตเตอรี่สำรองไฟและอุปกรณ์ (ไม่รวมยอดขายแบตเตอรี่พลังงานแสงอาทิตย์)

มีมูลค่าการสั่งซื้อประมาณ 17.25 ล้านบาทจากยอดจำหน่ายแบตเตอรี่สำรองไฟประมาณ 30.75
ล้านบาท โดยยอดจำหน่ายแบตเตอรี่สำรองไฟคิดเป็นร้อยละ 2.01
ของรายได้จากการขายของบริษัทฯ
ในการสั่งซื้อแบตเตอรี่สำรองไฟและอุปกรณ์นี้ต้นทุนต่ำกว่าที่บริษัทฯจะดำเนินการผลิตเองเนื่องจากแบตเตอรี่ชนิดนี้มีจำนวนรุ่นและขนาดในความต้องการของตลาดหลากหลาย
และมียอดจำหน่ายไม่มากนัก

1.7 ปัจจัยความเสี่ยงจากรายได้และเงินกู้ที่เป็นเงินสกุลต่างประเทศ

ในปีที่ผ่านมาบริษัทมีรายได้ที่เป็นเงินสกุลต่างประเทศเป็นมูลค่า 5.83 ล้านเหรียญดอลลาร์สหรัฐ
ในการวางแผนการขายของฝ่ายขายต่างประเทศจะเป็นการประมาณการขายในรูปสกุลเงินบาท
และในการขายที่ผ่านมาจะมีการเผื่อการเปลี่ยนแปลงมูลค่าสกุลเงินไว้ประมาณร้อยละ 5-10
ซึ่งในปีที่ผ่านมาได้เผื่อการรองรับความผันผวนของค่าเงินไว้แล้ว
ในกรณีที่ค่าเงินบาทแข็งค่ากว่าที่ประมาณการไว้ ทางผู้บริหารของบริษัทฯ
จะมีการประชุมเพื่อปรับปรุงมูลค่ามาตรฐานของสกุลเงินในการประมาณการขาย

นอกจากนั้นในปี 2552 ที่ผ่านมาบริษัทได้กู้ยืมเงินเป็นสกุลเงินตราต่างประเทศมูลค่ารวม 500
ล้านเยนจากบริษัท จีเอส ยัวซ่า อินเตอร์เนชั่นแนล จำกัด
โดยหนี้สินดังกล่าวบริษัทได้ป้องกันความเสี่ยงแบบเต็มจำนวนด้วยการทำสัญญาแลกเปลี่ยนเงินตราต่างประเทศล่วงหน้าไว้กับธนาคารแห่งหนึ่ง

1.8 ปัจจัยความเสี่ยงจากการขาดสภาพคล่องทางการเงิน

ในช่วงปีที่ผ่านมา
สภาพคล่องทางการเงินของบริษัทยังไม่สูงมากนักเนื่องจากบริษัทประสบปัญหาขาดทุนจากการดำเนินงานอย่างต่อเนื่องและราคาวัตถุดิบก็เริ่มปรับตัวสูงขึ้น
อย่างไรก็ตามผลจากการปรับราคาขายสินค้าและควบคุมการจัดเก็บสต็อกสินค้าคงคลัง
ทำให้บริษัทมีสภาพคล่องส่วนเกินพอที่จะชำระเจ้าหนี้ทางการค้าและคืนเจ้าหนี้ได้บางส่วน
นอกจากนั้นเพื่อให้มีสภาพคล่องอย่างต่อเนื่อง บริษัทได้ควบคุมการดำเนินงานด้านต่างๆ
ให้เกิดประสิทธิภาพอย่างเต็มที่ การใช้วัตถุดิบ และการลดอัตราของเสียในกระบวนการผลิต
รวมทั้งการลดค่าใช้จ่ายที่ไม่จำเป็น โดยใช้จ่ายเงินที่มีให้เกิดประโยชน์สูงสุดต่อบริษัท

นอกจากนี้เพื่อลดความเสี่ยงจากสภาพคล่องบริษัทได้จัดทำวงเงินสินเชื่อกับสถาบันการเงินหลายแห่ง
และขอรับการสนับสนุนเงินกู้จากบริษัทร่วมทุนเพื่อเสริมสภาพคล่องอีกทางหนึ่ง
ซึ่งก็ได้รับการสนับสนุนอย่างเต็มที่ โดยมีการต่ออายุเงินกู้เมื่อถึงกำหนดชำระเงินคืน